শাহি দফতরের বাইরে ধরনা তৃণমূলের, ধুন্ধুমার কাণ্ড! দেখুন কী অবস্থা

নয়াদিল্লি: আইপ্যাকের দফতর এবং প্রতীক জৈনের বাড়িতে ইডি (ED) হানার প্রতিবাদে রাজধানী দিল্লিতে (Delhi) বিক্ষোভে তৃণমূল কংগ্রেস (TMC)। শুক্রবার সকালে স্বরাষ্ট্রমন্ত্রী অমিত শাহের (Amit Shah) দফতরের সামনে ধরনায় বসেন তৃণমূলের একাধিক সাংসদ। তবে সেই শান্তিপূর্ণ প্রতিবাদেও (Protest) বাধা দেয় দিল্লি পুলিশ (Delhi Police)। পরিস্থিতি উত্তপ্ত হয়ে ওঠে, তৃণমূল সাংসদদের সঙ্গে পুলিশের বচসা ও ধস্তাধস্তি শুরু হয়। শেষ পর্যন্ত কার্যত টানা-হেঁচড়া করে নজিরবিহীনভাবে ঘটনাস্থল থেকে তুলে নিয়ে যাওয়া হয় তৃণমূল সাংসদদের।

শুক্রবার সকাল সাড়ে আটটা নাগাদ কর্তব্য পথের এক নম্বর গেট, অর্থাৎ স্বরাষ্ট্র মন্ত্রকের সামনে বিক্ষোভ শুরু করেন আট তৃণমূল সাংসদ। ধরনায় উপস্থিত ছিলেন ডেরেক ও’ব্রায়েন, শতাব্দী রায়, সাকেত গোখলে, মহুয়া মৈত্র, মমতা ঠাকুর-সহ দলের একাধিক হেভিওয়েট সাংসদ। ধরনা মঞ্চ থেকে অমিত শাহ ও এনফোর্সমেন্ট ডিরেক্টরেটের বিরুদ্ধে স্লোগান ওঠে। হাতে থাকা পোস্টারে লেখা ছিল— ‘ইডি ও বিজেপি একদিকে, বাংলার জনতা অন্যদিকে’।

আরও পড়ুন: I-PAC তল্লাশি নিয়ে ইডির বয়ান ‘আগে’ বিজেপির X-এ! আঁতাঁতের ‘প্রমাণ’ তুলে কটাক্ষ তৃণমূলের

বিক্ষোভ চলাকালীন কিছুক্ষণ পর দিল্লি পুলিশের আধিকারিকরা ঘটনাস্থলে পৌঁছে ধরনা তুলে দেওয়ার নির্দেশ দেন। কিন্তু তাতে রাজি হননি তৃণমূল সাংসদরা। দীর্ঘক্ষণ পুলিশের সঙ্গে বচসা চলে। এরপর জোরপূর্বক সাংসদদের সরিয়ে দিতে এগোয় দিল্লি পুলিশ। শুরু হয় ধস্তাধস্তি। মহিলা সাংসদদেরও টানা-হেঁচড়া করে ঘটনাস্থল থেকে সরিয়ে নিয়ে যাওয়া হয়।

What kind of arrogance is this, @AmitShah ?

Are you now using your Delhi Police to assault elected representatives just to crush democracy? Is this how dissent is silenced in your India?

Admit it, YOU ARE RATTLED!

First, the shameless misuse of the ED. Now, an attack on the… pic.twitter.com/EMapOqkgKh

— All India Trinamool Congress (@AITCofficial) January 9, 2026

দিল্লিতে দলের জনপ্রতিনিধিদের সঙ্গে পুলিশের এই আচরণকে গণতন্ত্রের অবমাননা বলে দাবি করেছে তৃণমূল কংগ্রেস। সোশাল মিডিয়ায় কড়া ভাষায় প্রশ্ন তুলে শাসকদল লিখেছে, “এটা কী ধরনের গণতন্ত্র অমিত শাহ? এভাবে জনপ্রতিনিধিদের উপর হামলা চালিয়ে গণতন্ত্রকে গুঁড়িয়ে দেবেন ভেবেছেন? আসলে আপনারা ভীত ও বিধ্বস্ত।” তৃণমূলের দাবি, এই ঘটনায় এটাই স্পষ্ট হচ্ছে যে, বিজেপি ভয় পাচ্ছে।