অমিত শাহের মুখে রবীন্দ্রনাথ ঠাকুর হলেন ‘রবীন্দ্রনাথ সান্যায়’! এবার কী বলবে বিজেপি?

ওয়েবডেস্ক- ‘বাংলায় এবার বিজেপিই (BJP) সরকার গড়বে’, মঙ্গলবার সকালে সাংবাদিক বৈঠক থেকে এই হুঙ্কারই দিয়েছেন স্বরাষ্ট্রমন্ত্রী অমিত শাহ (Amit Shah) । তার কিছুক্ষণ পরেই কেলেঙ্কারি কাণ্ড ঘটালেন খোদ কেন্দ্রীয় মন্ত্রী!

যে বাংলা দখলের হুঙ্কার দিচ্ছে বিজেপি সেই বাংলার মনীষীদের ঠিক মতো নামই জানেন না তাঁরা! অমিত শাহের মুখে কবিগুরু রবীন্দ্রনাথ ঠাকুর (RabindraNath Thakur) হলেন ‘রবীন্দ্রনাথ সান্যায়’! অস্বস্তিতে পদ্ম শিবির। ভারতের ইতিহাসে মনীষীদের নাম বলতে গিয়ে শচীন্দ্রনাথ স্যান্যাল ও রবীন্দ্রনাথ ঠাকুরকে গুলিয়ে ফেললেন তিনি।

অমিত শাহ রাজ্যের আসার পরেই মনীষীদের নাম না জানা নিয়ে বাঁকুড়ার বড়জোড়া থেকে তীব্র কটাক্ষ করেছিলেন মুখ্যমন্ত্রী মমতা বন্দ্যোপাধ্যায়। মুখ্যমন্ত্রীর বলেন, বঙ্কিমচন্দ্র চট্টোপাধ্যায় হয়ে যাচ্ছে ‘বঙ্কিম দা’। সংসদে দাঁড়িয়ে মাতঙ্গিনী হাজরাকে জোর গলায় একজন বলছেন ‘উনি মুসলিম ছিলেন’। সেই কথাই আজ সত্যি করে দেখালেন কেন্দ্রীয় মন্ত্রী। তাহলে কি বাংলার মনীষীদের নাম জানেন না দিল্লির মন্ত্রীরা?

আরও পড়ুন- শুধু আটকাবো না, অনুপ্রবেশকারীদের বেছে বেছে ভারত থেকে বার করবো: শাহ

প্রসঙ্গত, দিন কয়েক আগে সংসদে দাঁড়িয়ে বঙ্কিমচন্দ্র চট্টোপাধ্যায়কে ‘বঙ্কিমদা’ বলে সম্বোধন করেছিলেন প্রধানমন্ত্রী নরেন্দ্র মোদি। যা নিয়ে রীতিমতো অস্বস্তিতে পড়ে বিজেপি। সেই অস্বস্তি ধামাচাপা দিতে না দিতেই ফের কাণ্ড বাঁধিয়ে বসলেন অমিত শাহ।

ভারতের ইতিহাসে বাঙালি মনীষীদের অবদান তুলে ধরতে গিয়ে তিনি শচীন্দ্রনাথ সান্যাল এবং রবীন্দ্রনাথ ঠাকুরকে গুলিয়ে ফেললেন। দু’জনের নামের জগাখিচুড়ি করে বলে ফেললেন ‘রবীন্দ্রনাথ সান্যায়’।

মঙ্গলবার সকালে কলকাতায় একটি সাংবাদিক সম্মেলন করেন তিনি। সেখানে দেশের স্বাধীনতা সংগ্রামে বাঙালিদের ভূমিকা তুলে ধরতে গিয়ে অমিত শাহ সুভাষচন্দ্র বসু, ক্ষুদিরাম বসু ও বাঘা যতীনের নামের সঙ্গে ‘রবীন্দ্রনাথ সান্যায়’ নামটি উচ্চারণ করে ফেলেন। যা নিয়ে একদিকে যেমন অস্বস্তিতে বিজেপি অপরদিকে মনীষীদের অপমান নিয়ে সরব হয়েছে তৃণমূল।

দলের সর্বভারতীয় সাধারণ সম্পাদক অভিষেক বন্দ্যোপাধ্যায় তীব্র ক্ষোভ প্রকাশ করে বলেন, এইভাবে কতদিন আর বাংলার মনীষীদের অপমান করবে বিজেপি? তৃণমূলের অফিসিয়াল টুইটার হ্যান্ডেলেও অমিত শাহের মন্তব্যের কড়া নিন্দা জানানো হয়।