‘বাংলাতেই শুধু অনুপ্রবেশকারী থাকলেপহেলগাঁও আর দিল্লিতে হামলা তোমরা চালালে?’

ওয়েব ডেস্ক: মেগা মঙ্গলবার, কলকাতায় অমিত শাহ, বাঁকুড়ায় মমতা বন্দ্যোপাধ্যায় (Mamata Banerjee)। এসআইআর নিয়ে যখন রাজনৈতিক চাপানউতোরের সেই আবহে রাজ্যে এসেছেন কেন্দ্রীয় স্বরাষ্ট্রমন্ত্রী অমিত শাহ। পশ্চিমবঙ্গে অনুপ্রবেশ রুখবই, কলকাতা থেকে চ্যালেঞ্জ অমিত শাহের (Amit Shah)। সেই অনুপ্রবেশ ইস্যুতে পাল্টা বিজেপিকে আক্রমণ করলেন তৃণমূল সুপ্রিমো মমতা। বিজেপির দাবি, এসআইআর-র ফলে অনুপ্রবেশকারী, রোহিঙ্গাদের নাম বাদ যাবে। আর এই নিয়েই এদিন মমতা প্রশ্ন তোলেন, “শুধু বাংলায় অনুপ্রবেশকারী থাকলে পহেলগাঁও ও দিল্লিতে হামলা তোমরা চালালে?” নাম না করে অমিত শাহকে দুর্যোধন, দুঃশাসন বলে তোপ তাঁর। মুখ্যমন্ত্রী বলেন,” ভোট এলেই দুর্যোধন, দুঃশাসনরা আসেন।”

মাস চারেক পর রাজ্যের বিধানসভা নির্বাচন (WB Assembly Election 2026)। রাজ্যে রাজনৈতিক পারদ চড়ছে। এই আবহে এদিন বড়জোড়ার বীরসিংহপুর ময়দানে জনসভা করেন মমতা। আর সেখানে বক্তব্য রাখতে গিয়ে প্রথমে গত ১৪ বছরে তৃণমূলের উন্নয়নের খতিয়ান তুলে ধরেন তিনি। বলেন, মাওবাদী আতঙ্কে একসময় বাঁকুড়ায় আসতে ভয় পেতেন পর্যটকরা। বাঁকুড়া জেলার পড়ুয়াদের ভাল ফলের কথা উল্লেখ করেন। অনুপ্রবেশ ইস্যুতে মমতা প্রশাসনকে বিদ্ধ করেন শাহ। কেন্দ্রীয় স্বরাষ্ট্রমন্ত্রীর অভিযোগ, সীমান্ত কাঁটাতার বসাতে জমি দিচ্ছে না রাজ্য। কলকাতায় সাংবাদিক বৈঠক করে শাহ বলেছিলেন, “বাংলার সীমান্ত দিয়ে যে অনুপ্রবেশ হচ্ছে, তা শুধু বাংলার বিষয় নয়। পুরো দেশের নিরাপত্তা সংক্রান্ত প্রশ্ন। বাংলায় ক্ষমতায় এসে অনুপ্রবেশ পুরোপুরি বন্ধ করে দেবে। তার কিছু ক্ষণ পরেই শাহকে অনুপ্রবেশ নিয়ে পাল্টা তোপ দাগলেন মুখ্যমন্ত্রী। বড়জোড়ার সভা থেকে মমতা বলেন, “শুধু বাংলাতেই অনুপ্রবেশ হয়? কাশ্মীরে হয় না?” পহেলগাঁওয়ে জঙ্গি হামলার প্রসঙ্গ তোলেন মুখ্যমন্ত্রী। বলেন, “পহেলগাঁওয়ে কী ঘটল, পহেলগাঁও কি আপনারা করেছিলেন?”দিল্লিতে কিছুদিন আগে যে ঘটনা ঘটল, অনুপ্রবেশকারী বাংলা ছাড়া নাকি কোথাও নাই, তাহলে কি আপনারা করলেন?”

আরও পড়ুন:বিজেপি-কে ক্ষমতায় এনে সোনার বাংলা গড়ার ডাক শাহের

রাজ্যে এসে ফের ‘সোনার বাংলা’ গড়ার কথা বলেছেন অমিত শাহ। নাম না করেই মুখ্যমন্ত্রীর কটাক্ষ, “ভোট এলেই সোনার বাংলা গড়ার কথা বলে। সোনার বাংলা নয়, ধ্বংসের বাংলা গড়বে তোমরা।”সীমান্তে কাঁটাতার দেওয়ার জন্য বিএসএফ-কে রাজ্য জমি দিচ্ছে না বলে অভিযোগ করেছেন অমিত শাহ। সেই অভিযোগ খারিজ করে পাল্টা বিজেপিকে তোপ দাগলেন তৃণমূল সুপ্রিমো। বললেন, “আমি জমি না দিলে রেল, কয়লা প্রকল্প হল কী করে?”পরিযায়ী শ্রমিকদের উপর অত্যাচার নিয়ে ফের সরব মমতা।মুখ্যমন্ত্রীর অভিযোগ, বিজেপিশাসিত বিভিন্ন রাজ্যে বাংলা ভাষায় কথা বললেই পশ্চিমবঙ্গের পরিযায়ী শ্রমিকদের উপর অত্যাচার করছে বিজেপি। বিজেপিশাসিত রাজ্যে বাংলায় কথা বললে বাংলাদেশি বসে পরিযায়ী শ্রমিকদের উপর ‘অত্যাচারের’ প্রসঙ্গ উল্লেখ করেন মুখ্যমন্ত্রী।